
          Όλα τα μέλη του Συλλόγου

ΑΠΟΦΑΣΕΙΣ ΔΙΟΙΚΗΤΙΚΟΥ ΣΥΜΒΟΥΛΙΟΥ 21ης IOYΛIOY 2026


Συναδέλφισσες, συνάδελφοι

Την Τρίτη 21-7-2026 συνεδρίασε το Δ.Σ. του Σ.Υ.Π.Α. με παρόντα τα 16 από τα 25 μέλη και συγκεκριμένα Πανουτσάκου Βέτα, Παγανέλη Αριάδνη, Δοξακίδη Σωτήρη, Ζητούδη Στέλιο, Ανδρεαδέλλη Γιάννη, Βήτου Μαριάννα, Ποριάζογλου Βενετία, Κορκίδου Σωτηρία, Πριτσιανάκη Μαρία, Μαντσιώκα Αλεξάνδρα, Κοντούδη Κυριάκο, Αρβανίτη Γιώργο, Ρουμπή Στέλιο, Στασινοπούλου Ιωάννα, Δεγαΐτη Βασιλική και Βάσου Ολυμπία και από τις Τοπικές Διοικούσες τον Καρυοφύλλη Θέμη και την Καούνη Ελένη. 

Τα θέματα που τέθηκαν από την Πρόεδρο εισηγητικά για τις γενικότερες εξελίξεις, καθώς και για τα ιδιαίτερα ζητήματα που αφορούν τους υπαλλήλους της Περιφέρειας Αττικής και τα οποία μετά από την συζήτηση που ακολούθησε, το Δ.Σ. κατέληξε, ήταν μεταξύ άλλων τα εξής:

1. Για τα ζητήματα των συμβασιούχων συναδέλφων.  Να εντείνουμε τις παρεμβάσεις μας για τους συναδέλφους που έχουν προσληφθεί με όλες τις μορφές ελαστικών σχέσεων εργασίας και εξαιρούνται από τις νέες διατάξεις του Κώδικα Τοπικής Αυτοδιοόικησης  ή που δεν εμπίπτουν στην εργατική νομοθεσία και υφίστανται απαράδεκτες διαφοροποιήσεις έναντι των μονίμων υπαλλήλων όσον αφορά τα δικαιώματά τους σε άδειες, ΜΑΠ κ.λ.π. 
2. Για τα οικονομικά αιτήματα που περιλαμβάνονται στο διεκδικητικό μας πλαίσιο.  Να οργανώσουμε νέες κινητοποιήσεις το Σεπτέμβριο αξιοποιώντας όλες τις μορφές δράσεις και  θέτοντας συγκεκριμένα ορόσημα κινητοποίησης. 
3. Για την Πανελλαδική κινητοποίηση του Σαββάτου της 5ης  Σεπτεμβρίου στην ΔΕΘ. Να σταλεί νέα ανακοίνωση για την επικαιροποίηση την κινητοποίησης στη ΔΕΘ. 
4. Για τα ΜΑΠ. Να γίνει ο σχεδιασμός των νέων παρεμβάσεων ώστε να χορηγηθούν τα ΜΑΠ και το γάλα χωρίς περαιτέρω καθυστερήσεις.        
5. Για την εκδήλωση βράβευσης των παιδιών των συναδέλφων που πέρασαν φέτος στα Ανώτατα Εκπαιδευτικά Ιδρύματα και όλων γενικά που τελείωσαν το Λύκειο, λήφθηκαν οι σχετικές αποφάσεις οργάνωσής της τον Σεπτέμβριο.  
6. Να γίνει αντικατάσταση των μελών της Επιτροπής Υγείας και Ασφάλειας, που έχουν παραιτηθεί.  
7. Να δοθεί οικονομική ενίσχυση για την αντικατάσταση υλικών του μουσικού σχήματος του Συλλόγου που υπέστησαν ζημιά από το πλημμύρισμα των γραφείων του Συλλόγου. 
8. Εγκρίθηκαν 33 αιτήσεις εγγραφής νέων μελών (18 μόνιμοι - 15 συμβασιούχοι).
Θα εκδοθούν αναλυτικές ανακοινώσεις για όσα από τα παραπάνω ζητήματα απαιτούνται. 

Για το Δ.Σ.

